
BiroulUI Permanent

al

Camerei  Deputaţilor

Vă înaintăm, alăturat, raportul înlocuitor asupra cererii de reexaminare asupra Legii pentru aprobarea Ordonanței Guvernului nr.17/2012 privind reglementarea unor măsuri fiscal-bugetare, trimisă Comisiei în vederea reexaminării şi depunerii unui nou raport, cu adresa nr. Plx. 38/2013 din 23 septembrie 2013, înregistrată sub nr. 4c-2/420 din 24 septembrie 2013, Camera Deputaţilor fiind Cameră decizională. 
În raport cu obiectul şi conţinutul său, Legea face parte din categoria legilor ordinare.

      PREŞEDINTE
Gheorghe DRAGOMIR
Parlamentul  României

RAPORT ÎNLOCUITOR
asupra cererii de reexaminare a Legii pentru aprobarea Ordonanței Guvernului nr.17/2012 privind reglementarea unor măsuri fiscal-bugetare
 În conformitate cu prevederile art. 137 alin. (2) din Regulamentul Camerei Deputaţilor, republicat, Comisia pentru buget finanțe şi bănci a fost sesizată spre reexaminare cu Legea pentru aprobarea Ordonanței Guvernului nr.17/2012 privind reglementarea unor măsuri fiscal-bugetare.
Această Lege, adoptată de Parlamentul României, a fost transmisă spre promulgare Preşedintelui României la data de 01.07.2013. În temeiul art. 77 alin. (2) din Constituţia României, republicată, Preşedintele României a formulat o cerere de reexaminare din următoarele motive: 

1. Abrogarea unor dispoziţii care determină diminuarea semnificativă a fondurilor Ministerului Culturii destinate achiziţiilor de cărţi, reviste şi alte publicaţii de către bibliotecile publice, dar şi scăderea veniturilor Fondului Cultural Român destinate finanţării proiectelor şi programelor culturale;
2. Existenţa unei duble reglementări atât în Ordonanţa  Guvernului aprobată prin legea supusă reexaminării, cât şi în Ordonanţa de urgenţă a Guvernului nr. 77/2011 privind stabilirea unei contribuţii pentru finanţarea unor cheltuieli în domeniul sănătăţii, ambele făcând referire la art. 363¹ din Legea nr. 95/2006 privind reforma în domeniul sănătăţii.
Senatul, în calitate de primă Cameră sesizată, a respins cererea de reexaminare trimisă de Preşedintele României şi a adoptat Legea pentru aprobarea Ordonanței Guvernului nr.17/2012 privind reglementarea unor măsuri fiscal-bugetare, în şedinţa din 18.09.2013.
Conform art. 137 alin.(3) din Regulamentul Camerei Deputaţilor, republicat, Comisia pentru Buget, finanţei şi bănci a întocmit raportul nr. 4c-2/420/ 02.10.2013 de respingere a cererii de reexaminare trimisă de Preşedintele României şi adoptare a Legii pentru aprobarea Ordonanței Guvernului nr.17/2012 privind reglementarea unor măsuri fiscal-bugetare, care a fost transmis membrilor Camerei Deputaţilor, în vederea depunerii de amendamente.
În conformitate cu prevederile art. 61 şi art. 137 alin.(3) din Regulamentul Camerei Deputaţilor, republicat, cu modificările şi completările ulterioare, membrii Comisiei au luat în dezbatere raportul iniţial, cererea de reexaminare, precum şi legea adoptată de Senat în şedinţa din 18 septembrie 2013.
Din totalul de 32 de membri ai Comisiei pentru buget, finanţe şi bănci au fost prezenţi la dezbateri 29 de deputaţi.

În conformitate cu  prevederile art. 75 alin. (1) şi (3) din Constituţia României, republicată, şi ale art.92 alin. (1) din Regulamentul Camerei Deputaţilor, republicat, Camera Deputaţilor este Cameră decizională.
În urma dezbaterilor, membrii Comisiei au hotărât, cu unanimitate de voturi, întocmirea raportului înlocuitor de respingere a cererii de reexaminare trimisă de Preşedintele României, şi propun plenului Camerei Deputaţilor adoptarea Legii pentru aprobarea Ordonanței Guvernului nr.17/2012 privind reglementarea unor măsuri fiscal-bugetare, în forma adoptată de Senat, din următoarele motive:
- Compania Naţională „Loteria Română” – S.A. va vira obligaţiile cuvenite bugetului de stat, iar finanţarea activităţii culturale se va face de la bugetul de stat, conform prevederilor legale în vigoare, respectiv a art.18 alin.(2) din Ordonanţa Guvernului nr.51/1998, cu modificările şi completările ulterioare, potrivită căruia Administraţia Fondului Cultural Naţional se finanţează din venituri proprii şi subvenţii acordate de la bugetul de stat;
- Legea supusă reexaminării reglementează facilităţile de care pot beneficia persoanele juridice care datorează contribuţia instituită prin art. 363¹ în perioada cuprinsă între trim. IV 2009 şi trim. III 2011, perioadă în care dispoziţiile în cauză nu erau abrogate (abrogarea art. 363¹ s-a produs la 1 octombrie 2011).
În raport cu obiectul şi conţinutul său, Legea face parte din categoria legilor ordinare. 

PREŞEDINTE                                                       SECRETAR                     

Gheorghe DRAGOMIR                                       Maria-Adreea PAUL

Consilier parlamentar
Ioana Popescu 

